b'\n_START_ARTICLE_\nJoosef Ferdinand (It\xc3\xa4vallan arkkiherttua)\n_START_PARAGRAPH_\nJoseph (Joosef) Ferdinand (24. toukokuuta 1872 Salzburg \xe2\x80\x93 28. elokuuta 1942 Wien) oli It\xc3\xa4valta-Unkarin arkkiherttua ja kenraali, joka toimi komentajana ensimm\xc3\xa4isess\xc3\xa4 maailmansodassa._NEWLINE_Joosef Ferdinand oli Toscanan suurherttua Ferdinand IV:n poika. Ennen maailmansodan syttymist\xc3\xa4 h\xc3\xa4n oli It\xc3\xa4valta-Unkarin armeijan sotamarsalkkaluutnantti ja toimi kolmannen jalkav\xc3\xa4kidivisioonan komentajana Linziss\xc3\xa4. Sodan alussa h\xc3\xa4n palveli kenraali Brudermanin komentamassa kolmannessa armeijassa, kunnes h\xc3\xa4net 30. syyskuuta 1914 nimitettiin nelj\xc3\xa4nnen armeijan komentajaksi jalkav\xc3\xa4enkenraaliksi ylennettyn\xc3\xa4. Joosef Ferdinandin joukot osallistuivat puolustustaisteluihin Galitsiassa ja sittemmin Volyniassa, mutta niiden menestys oli heikkoa. Syyskuussa 1915 suoritettu suuri hy\xc3\xb6kk\xc3\xa4ysoperaatio ep\xc3\xa4onnistui surkeasti. Ven\xc3\xa4l\xc3\xa4isten 4. kes\xc3\xa4kuuta 1916 k\xc3\xa4ynnist\xc3\xa4m\xc3\xa4 niin sanottu Brusilovin hy\xc3\xb6kk\xc3\xa4ys murskasi kokonaan kaksi Joosef Ferdinandin komentamista armeijakunnista Lutskissa ja operaation kahden ensimm\xc3\xa4isen p\xc3\xa4iv\xc3\xa4n aikana h\xc3\xa4n menetti 130\xc2\xa0000 miest\xc3\xa4 kuolleina tai vangeiksi antautuneina. Hieman aiemmin kenraalieverstiksi ylennetyn arkkiherttuan komentajanura p\xc3\xa4\xc3\xa4ttyi k\xc3\xa4yt\xc3\xa4nn\xc3\xb6ss\xc3\xa4 t\xc3\xa4h\xc3\xa4n, sill\xc3\xa4 It\xc3\xa4valta-Unkarin liittolainen Saksa vaati h\xc3\xa4nen hyllytt\xc3\xa4mist\xc3\xa4\xc3\xa4n sotilaallisen katastrofin vuoksi. H\xc3\xa4n toimi kuitenkin viel\xc3\xa4 1917\xe2\x80\x931918 ilmavoimien johdossa._NEWLINE_Maailmansodan j\xc3\xa4lkeen Joosef Ferdinand asui yksityishenkil\xc3\xb6n\xc3\xa4 Wieniss\xc3\xa4. Kun It\xc3\xa4valta liitettiin Saksaan vuonna 1938, h\xc3\xa4n joutui Gestapon pid\xc3\xa4tt\xc3\xa4m\xc3\xa4ksi \xe2\x80\x9dep\xc3\xa4ilytt\xc3\xa4v\xc3\xa4n k\xc3\xa4yt\xc3\xb6ksen\xe2\x80\x9d vuoksi ja p\xc3\xa4\xc3\xa4tyi kolmeksi kuukaudeksi keskitysleirille. H\xc3\xa4net vapautettiin valvonnan alaisena, mutta vankeusaika oli murtanut h\xc3\xa4nen terveytens\xc3\xa4. H\xc3\xa4n kuoli Wieniss\xc3\xa4 vuonna 1942.'